# Die Schedelsche Weltchronik (deutsch):180

| 179 <<<Vorheriges Blatt | Die Schedelsche Weltchronik Blatt CLXXX | Nächstes Blatt>>> 181 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |
siehe auch Themenseite Magdeburg

## CLXXIX verso:

MAgdeburg ist ein hawbtstatt in sachßen land an dem fluss der Elbe glegen. Derselb fluss entspringt in den bergen behmer land. vnd merhernland taylend. vnd lawft schier mitten durch die prouintzen auß. vnnd rynnet hin erstlich gein dem nidergang. darnach gein mitternacht. vnd alßdann durch enge gepirg vnd gehe tal schnelligclih in das sachsisch land fu$^e$r dise statt Magdeburg hyn vnd fu$^e$rtter hynab in das meer. Vnd die ro$^e$mer sind (als strabo schreibt) nye vber die Elb komen. Ettlich haben disen fluss der elb als ein ende der zil teu$^e$tschs lands vnd des sarmacischen lands gesetzt. Dise statt ein erberer ersamer stu$^o$l der kaiser vnnd bischoff ist in drey ryfier getaylt vnd mit zynnen. vorweren. ergkeren. thu$^e$rnen vnd graben befestigt vnd bewaret. vnd mit großtetigen herrlichen hewßern. hu$^e$bschen gaßen. vnd weytten scho$^e$nen tempeln gezieret. vnnd durch den großen kaiser Karl daselbst ein edels bistthumb geordnet. dann als er den longobardischen krieg volbracht vnd iren mechtigen ko$^e$nig gefangen het. do setzet er ime fu$^e$r alßpald on verzug in Galliam widerzeziehen.denn der sechsisch krieg vrsachet ine wideranhayms zekomen. wann das sechsisch volck was gar mechtig vnnd schier aller teu$^e$tschen das streythaftigst. die ereten falsche go$^e$tter vnd hetten weder go$^e$ttlichs noch menschlichs recht vor awgen. sunder sie haßeten die gleichheit. billichkeit vnßern gotßdienst vnnd glawben. vnd die gottes diener. Sie warn der franckreichischen nachpawrn mit den fu$^e$ereten sie stettigclich krieg. derselben bestreyttung vnd obsygung was dem großen kaiser Karl als auß go$^e$ttlicher schickung behalten. vnd kaiser Karl hat ye keinen gro$^e$ßern schwerern vnd lengern krieg denn den sechsischen gefu$^e$ert wol .xxxiii. iar. Zu letst warden die sachßen also gantz bestritten das sie sich vnnd das ir in den gewalt kaiser Karls ergaben. rechte gesetz auff sich namen. ire angeporne gewonheit vnd falsch go$^e$tter hinlegten vnd verließen. den cristenlichen glawben bekenneten vnd des alles laystbu$^e$rgen setzeten. dann kaiser karl het in seinen kriegen den fu$^e$rsatz vnd das ende vor awgen das er das gesetz des cristenlichen glawbens. souil an ime were erheben wo$^e$lt. darumb als er das sechsisch land geraynigt het do richtet er darinn .x. bischoffthumb auf. Der erst bischoflich stu$^o$l von ime gestiftet ist die Osnaburgensisch kirch an dem fluss Hasa gelegen in sannt Peters ere. Die ander die Halberstatisch in sant Stephans ere. die vormals zu oesterwick gewesen ist. Die dritt die Myndensisch an dem fluss Wesara in dem gschloss Wesekini. Die vierd die Bremensisch in sant Peters ere auff

## CLXXX recto:

der Wesera gelegen. Die fu$^e$nft die Badebornensisch in der seligsten iunckfrawen Marie ere. Die sechst Verdensisch an dem fluss alera. Die sibent die Monasteriensisch zu Mu$^e$nster in sant Pauls ere. Die acht zu Hyldeßheim. die newndt die Hambergensisch. Die zehend bischoflich kirch ist der hohberu$^e$mbt Magdeburgisch stu$^o$l in sannt Mauricien ere gestiftet an der Elb. Doch ist dieser stu$^o$l von Karolo dem großen erstlich aufgesetzt zu Styde auf der herrschaft der grauen von Swalenworch yetzo die von Lyppia genant. Darnach ist diser stu$^o$l gein Valerßlene. nachfolgend gein Vrese gewendet. vnnd zu letst durch kaiser otten den ersten nach der gepurt cristi .ix$^c$.xxx. iar gein Magdeburg verwandelt. vnd durch sein hilff vnd fu$^e$rdernus zu der wirdigkeit des primatus in alemania erho$^e$ht worden. Daselbst was santn Adelbertus der erst bischoff ein man aller tugennt vol. In diser statt Magdeburg ist ein fast zierliche kirch in sant Mauricien ere auß quaderstaynen erpawet. gar ein edels werck der kaiser otten. vnd darinn der leichnam sancti Florencii. Sie glawben das alda sey der sechs kru$^e$eg einer darinn nach sag der euangelischen historien der herr cristus vnßer hayland waßer zu wein gemacht hat. Den zaigt man dem volck vnd ist marmorstaynin vnd leicht vnd mag so vil weins dar ein als vil dess ein pferd tragen mo$^e$cht. So sagen sie das ein andrer vnd klayner kru$^o$g zu Hildeßheym sey. Auch wirdt sant Mauricien panyer ierlich alda gezaigt. Die burger daselbst haben vnnd halten ein rechtbu$^o$ch der Sachsen spiegel genant inen von dem großen kaiser Karln bestettigt. Daselbst hin auch die nahend gelegnen vo$^e$lcker zu entschidung irer sachen ir zuflucht haben. Daselbst ist ein scho$^e$ns pild Rolandi kaiser Karls gesyppten freu$^e$nds. der ein vberstarcker man was. vnnd nach großer mechtiger niderlag der feind als er sein heer auß hyspania in galliam herwiderfu$^e$erret von dem vasconischen volck in eim streyt erschlagen wardt. Vnd diser ist der Rolandus der (als man sagt) zu seinen zeitten an stercke des leibs vnnd gro$^e$ße des gemu$^e$ets andere mann weit vbertroffen hat. also das seine starcke werck vnnd vbung in aller werlt gepreyset. gelobt vnd hohberu$^e$mbt werden.
* ↑ Osnabrück
* ↑ Halberstadt
* ↑ Osterwieck
* ↑ Minden an der Weser
* ↑ Verden an der Aller
* ↑ Münster in Westfalen
* ↑ Hildesheim
* ↑ 930 n. Chr.